《文楼早朝柬程邦民诸公》
明代·刘炳

紫禁觚棱曙色微，五更三点听朝鸡。门开凤阙鸣鞭肃，驾备鸾舆簇仗齐。

玉座衮衣银烛烂，金罂汤饵翠帘低。小臣簪笔还朝晚，路绕芙蓉小苑西。

作者简介：元明间江西鄱阳人，字彦炳。元顺帝至正中，从军于浙。元末诣朱元璋，献书言事。平江西，授中书典签。洪武中屡升大都督府掌记，除东阿知县。旋以病告归，年六十九卒。工诗，有《春雨轩集》。